钦定古今图书集成/方舆汇编/职方典/第1331卷 > 《长乐增城记》伦以谅
## 钦定古今图书集成/方舆汇编/职方典/第1331卷 > 《长乐增城记》伦以谅

壬午冬，惠之长乐盗发，佥宪施公讨平之。民之残播
者稍集，始奠厥居。公乃语于邑之令孙君邦彦曰：“汀、
赣之寇，出入汨没，罔或测时，觇我无备，越我疆界，蹂
我禾黍，戕我耄稚，以遗于忧。予闻之，治民者若群牧，
惟高其垣墉，密其栅寨，则虎豹罔猾；若稼穑，惟锄其
异类，慎其划剔，则稗莠蟊蠹，弗贼时和。今天降于民，
盗获靖伏。民之宁止，若奔得穴。而兹邑乃湫隘弗度，
民宁无所，亦遑且杌且城以囿众。众之所萃，罔或囿
焉。夫何以怀？其议广之令。”乃共命民说以先。癸未冬，
城长乐。越二月，长乐城成。《伦子》曰：“城长乐，卫民也。曷
城之志辟也。民罹于寇，城以辟之，重卫民也。城于冬，
不违时也。二月，亦亟也。从民之欲，不”烦而事集，故亟
也。夫工之兴也，非时则民妨，过则民劳。曰“冬曰二月”，
示轨道也。公于是乎有志于民矣。夫昔者先王之制
疆域也，翕民为城，城外为隍，隍外为郭，郭外为郊。尤
惧其弗协也。联以伍闾，成以井市，严以兵卫，慎以出
入，重以伺察，警以钥柝，因众寡，度广狭，无愆于制，皆
所以讦奸慝，御横暴，示民止也。夫城者，民之薮也；泽
者，鱼之薮也；林者，鸟之薮也。泽竭则鱼亡，林濯则鸟
涣，无城则民何依？民之无依，官何理焉？故长乐之辟
树，民之依也。公于是知所务矣。夫《春秋》之书也，明天
道，重民命，正度形化则书之。公之举，四美具焉，可书
也巳。